b'\n_START_ARTICLE_\nJan van Huysum\n_START_PARAGRAPH_\nJanas van Heisumas (ol. Jan van Huysum, Jan van Huijsum, 1682\xc2\xa0m. baland\xc5\xbeio 15 d., Amsterdamas, Nyderlandai\xc2\xa0\xe2\x80\x93 1749\xc2\xa0m. vasario 8 d., Amsterdamas)\xc2\xa0\xe2\x80\x93 XVIII a. pirmos pus\xc4\x97s Nyderland\xc5\xb3 tapytojas, tap\xc4\x97 g\xc4\x97li\xc5\xb3 ir vaisi\xc5\xb3 natiurmortus.\n_START_SECTION_\nBiografija\n_START_PARAGRAPH_\nJanas van Heisumas gim\xc4\x97 1682\xc2\xa0m. baland\xc5\xbeio 15 d. Amsterdame. Jo t\xc4\x97vas Justas van Heisumas Vyresnysis (1659\xe2\x80\x931716) buvo tapytojas, kaip ir Jano trys broliai: Justas Jaunesnysis (1685\xe2\x80\x931707), Jakobas (1688\xe2\x80\x931740) ir Mikelis (1703\xe2\x80\x931777). Janas 1704\xc2\xa0m. ved\xc4\x97 Elisabeth Takens. Po dvej\xc5\xb3 met\xc5\xb3 persikraust\xc4\x97 \xc4\xaf \xc5\xbemonos paveld\xc4\x97t\xc4\x85 nam\xc4\x85. Janas su Elizabet susilauk\xc4\x97 12 vaik\xc5\xb3, tik trys i\xc5\xa1 j\xc5\xb3 pergyveno t\xc4\x97vus. Janas van Heisumas tapo pirmaujan\xc4\x8diu to meto Olandijos natiurmort\xc5\xb3 tapytoju. Jo paveiksl\xc5\xb3 kainos siek\xc4\x97 1450 gulden\xc5\xb3. Jo k\xc5\xabrini\xc5\xb3 \xc4\xafsigijo Hes\xc4\x97s princas Viljamas, hercogai Orleanie\xc4\x8diai, ATR karaliai ir Pr\xc5\xabsijos kunigaik\xc5\xa1\xc4\x8diai, Orfordo erlas seras Robertas Valpolas. Janas van Heisumas buvo auk\xc5\xa1tai vertinamas am\xc5\xbeininink\xc5\xb3. Houbraken j\xc4\xaf pavadino \xe2\x80\x9efeniksu tarp g\xc4\x97li\xc5\xb3 tapytoj\xc5\xb3\xe2\x80\x9c._NEWLINE_Gyvenimo metu Heisumas ypa\xc4\x8d pavyd\xc5\xbeiai serg\xc4\x97jo savo tapybos metod\xc5\xb3 paslaptis, jo mokin\xc4\x97 Margareta Haverman (1690/1700\xe2\x80\x93po 1723) es\xc4\x85 tur\xc4\x97jo palikti dirbtuves d\xc4\x97l did\xc5\xbeiulio Heisumo pavydo. Visgi buvo nema\xc5\xbeai jo stiliaus imituotoj\xc5\xb3. Gyvenimo pabaigoje Heisumas buvo pasiturin\xc4\x8diu dailininku. Janas van Heisumas mir\xc4\x97 1749\xc2\xa0m. vasario 8 d. Amsterdame. Jo natiurmortuose svarbiausi\xc4\x85 viet\xc4\x85 u\xc5\xbeima rai\xc5\xa1kios spalvos. Heisumas vienas pirm\xc5\xb3j\xc5\xb3 prad\xc4\x97jo naudoti \xc5\xa1vies\xc5\xb3 fon\xc4\x85 savo natiurmortuose. Heisumas yra nutap\xc4\x99s italizuot\xc5\xb3 peiza\xc5\xbe\xc5\xb3, bet \xc5\xa1ie laikomi menkesn\xc4\x97s menin\xc4\x97s vert\xc4\x97s nei jo natiurmortai. Pagrindine Heisumo var\xc5\xbeove to meto dail\xc4\x97je buvo Rachel Ruysch (1664\xe2\x80\x931750).'